АҞӘА, абҵара 9– Sputnik, Бадраҟ Аҩӡба. Жәаф-шықәса зхыҵуаз Аҟәа инхо Дариа Пархоменко абҵара 6 рзы аахыс зхабар ыҟамыз лҭаацәа аҭел дырзасит ҳәа Sputnik иазеиҭарҳәеит Аԥсны ААР апресс-маҵзураҿы.
Аусбарҭаҿ ирҳәеит аӡӷаб лҭаацәа адырра шыҟарҵаз азинхьчаратә усбарҭақәа рахь.
"Абри аганахь ала аусҭҵаара хацыркын. Еизгоу аматериал ала ишьақәырӷәӷәоуп лара абҵара 6 2020 шықәса рзы аурыс-аԥсуа ҳәаа дшахысыз, Урыстәылатәи Афедерациа аҵакырахь дышнеиз", - рҳәеит апресс-маҵзураҿы.
Уажәы лара лҭаацәа аҭел дырзасит, иҟоу шыҟоу аҭҵаарақәа мҩаԥысуеит.
Жәаф-шықәса зхыҵуаз Аҟәа инхо Дариа Пархоменко абҵара 6 рзы аҩнынтәи дцеит, Урыстәылеи Аԥсни рҳәаа дахысит, уинахыс лыӡбахә ыҟамызт.
Уаанӡа аӡӷаб лан лаҳәшьа Иана Усенко Sputnik иазеиҭалҳәахьан аӡӷаб лҭаацәа рыԥҳа лпаспорт шыҟамыз анырба ашьҭахь Даша лани лаби аурыс-аԥсуа ҳәаахь ицеит. Уа аҳәаахьчаҩцәа ииасуаз рсиала ирарҳәеит аӡӷаб аҳәаа асааҭ 14:55 рзы дахысит ҳәа. Лара аҳәаа лхала дахысит. Ауаажәларратә транспорт дақәтәеит. Азинхьчаратә усбарҭақәа лықәра наӡамызт азы аҭаацәа рырзаҳал иаразнакы ирыдыркылеит.